Document ID: 32005D0820

KOMISJONI OTSUS,
21. november 2005,
millega lubatakse Slovaki Vabariigil kasutada ülemöödunud aastale eelnevate aastate statistikat ja käibemaksu-omavahendite baasi arvutamisel teatavaid ligikaudseid arvestusi
(teatavaks tehtud numbri K(2005) 4430 all)
(Ainult slovakikeelne tekst on autentne)
(2005/820/EÜ, Euratom)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Aatomienergiaühenduse asutamislepingut,
võttes arvesse nõukogu 29. mai 1989. aasta määrust (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta, (1) eriti selle artiklit 13,
ning arvestades järgmist:
(1)
Vastavalt nõukogu 17. mai 1977. aasta kuuenda direktiivi 77/388/EMÜ (kumuleeruvate käibemaksudega seotud liikmesriikide õigusaktide ühtlustamise kohta ühtne käibemaksusüsteem: ühtne maksubaas), (2) edaspidi “kuues direktiiv”, artikli 28 lõikele 3 võivad liikmesriigid jätkata teatavate tehingute maksust maksuvabastamist või maksustamist; neid tehinguid tuleb arvestada käibemaksu-omavahendite baasi kindlaksmääramisel.
(2)
Kuuenda direktiivi artikli 28 lõike 3 sätete kohaldamisel lubatakse Slovaki Vabariigi Euroopa ühendustega ühinemise akti (3) XIV lisa VII jao (maksustamine) lõikega 1 Slovaki Vabariigil vabastada maksust teatavad kuuenda direktiivi F lisas loetletud tehingud.
(3)
Slovaki Vabariik ei ole võimeline täpselt välja arvutama käibemaksu-omavahendite baasi tehingute puhul, mis on loetletud kuuenda direktiivi F lisa punktis 17; nimetatud arvutused tooks tõenäoliselt kaasa põhjendamatu halduskulu, arvestades kõnealuste tehingute mõju Slovaki Vabariigi käibemaksu-omavahendite kogubaasile. Slovaki Vabariik on kuuenda direktiivi F lisas nimetatud tehingute puhul võimeline tegema arvutusi ligikaudsete arvestuste alusel; seetõttu tuleks Slovaki Vabariigile anda õigus kasutada vastavalt määruse (EMÜ, Euratom) nr 1553/89 artikli 6 lõike 3 teisele taandele käibemaksubaasi arvutamisel ligikaudseid arvestusi.
(4)
Slovaki Vabariik ei ole võimeline kasutama määruse (EMÜ, Euratom) nr 1553/89 artikli 4 lõikes 4 sätestatud tehingute rühmitamiseks statistilistesse liikidesse sellest eelarveaastast, mille põhjal käibemaksu-omavahendite kogubaasi tuleb arvutada, ülemöödunud eelarveaasta rahvamajanduse arvepidamist. Seetõttu tuleks Slovaki Vabariigile anda luba kasutada ülemöödunud aastale eelnevate aastate rahvamajanduse arvepidamist.
(5)
Ühenduste omavahendite nõuandekomitee on heaks kiitnud aruande, mis sisaldab tema liikmete arvamusi käesoleva otsuse kohta,
ON VASTU VÕTNUD KÄESOLEVA OTSUSE:
Artikkel 1
Slovaki Vabariigil on õigus kasutada määruse (EMÜ, Euratom) nr 1553/89 artikli 4 lõikes 4 viidatud tehingute rühmitamiseks maksumäära alusel 2001. aasta rahvamajanduse arvepidamise andmeid 2004. eelarveaasta tarbeks, mille käibemaksu-omavahendite baas tuleb arvutada.
Artikkel 2
Käibemaksu-omavahendite baasi arvutamiseks alates 1. maist 2004 lubatakse Slovaki Vabariigil vastavalt määruse (EMÜ, Euratom) nr 1553/89 artikli 6 lõike 3 teisele taandele kasutada ligikaudseid arvestusi järgmiste kuuenda direktiivi F lisas osutatud tehinguliikide puhul:
1.
reisijatevedu (F lisa punkt 17).
Artikkel 3
Käesolev otsus on adresseeritud Slovaki Vabariigile.
Brüssel, 21. november 2005

Labels: 8
2
15
18